**Суве сликарске технике**

**Колаж**

Колажјеликовна техника којом се лепе различити материјали (самолепљиви колаж, картон, ручно израђен папир, новинска хартија, тканине, алу-фолија, кожа дрво, текстил, фотографија...) на подлогу у настојању да се постигне одређена визуелна и садржајна целина. Колаж је у ствари сликарска техника којом су се служили сликари кубисти и реалисти користећи разне материјале да би представили потпуно нов (и од стварности независан) уметнички реалитет. Предшколска деца углавном раде колаж разнобојним папирима на тај начин што цепају или изрезују поједине делове и компонују их у декоративне површине по одређеном мотиву.

Избор разних облика за колаж и њихово компоновање изводи се на основу слободног остварења замисли, а не по шаблону. Познато је да предшколска деца нису у стању да остваре све захтеве колажа као сликарске технике, односно не могу у потпуности и спонтано да прекрију целу површину подлоге на коју лепе, јер то тражи већу способност процењивања, мерења и уклапања. Доследно инсистирање на томе може да омете дечју спонтаност. Детету је битно да резањем или цепањем папира издвоји неки облик или да га спаја од мањих делова (такорећи у виду мозаика), да га прилепи за подлогу и добије декоративну слику. Зато се деци за рад колажом као подлоге дају обојени папири.

Колаж се ради на свим узрастима. Деца млађег предшколског узраста цепањем комада хартије случајно добијају неке облике које слажу и лепе по подлози. Њих привлачи сама техника лепљења и мало им је важан распоред облика на подлози. На средњеми старијем узрасту, техником цепања и изрезивања, могу се радити и тематски радови. При обликовању других материјала деца старијег узраста примењују своје искуство са колажом.

За колаж се могу користити разне врсте папира од старих новина који својом обојеношћу и графичким елементима омогућавају интересантна ликовна решења. Деца старије групе могу стварати колаже од разнобојног флиспапира који је провидан, па се преклапањем две или више боја добијају нове боје и ефекти. Обојена површина папира, коју су деца претходно исликала, може се такође искористити за колаже. Сигурно је да ово нису све могућности обликовања папира, али оно што је описано проверено је у пракси и приступачно деци предшколског узраста.